
COMUNICAT DE PRESĂ
20.12.2016
Aprobarea contribuției pentru cogenerarea de înaltă eficiență și avizarea tarifelor CPC
Comitetul de reglementare al ANRE a aprobat, în şedinţa de marți, 20.12.2016, valoarea contribuției pentru cogenerarea de înaltă eficiență  începând cu 1 ianuarie 2017.
În baza prevederilor H.G. nr. 1215/2009 privind stabilirea criteriilor şi a condiţiilor necesare implementării schemei de sprijin pentru promovarea cogenerării de înaltă eficienţă pe baza cererii de energie termică utilă, cu modificările și completările ulterioare, contribuţia pentru cogenerare se stabileşte anual de ANRE şi poate fi modificată semestrial.  Conform cadrului de reglementare aplicabil, valoarea contribuţiei pentru anul 2017 s-a determinat pe baza corecţiei costurilor şi veniturilor realizate în perioada 1 ianuarie – 31 decembrie 2015, a costurilor şi veniturilor facturate în perioada 1 ianuarie – 31 octombrie 2016 şi a costurilor şi veniturilor estimate a se factura pentru lunile noiembrie și decembrie 2016. 
În urma analizei elementelor din fundamentarea necesară aprobării şi determinarea valorii contribuţiei pentru cogenerarea de înaltă eficienţă, Comitetul de reglementare al ANRE a  aprobat  contribuția pentru cogenerea de înaltă eficiență începând cu 1 ianuarie 2017 la nivelul de 13,01 lei/MWh, valoare cu 5,81% mai mică decât cea care este, în prezent, în vigoare (de 13,81 lei/MWh).
De asemenea, Comitetul de reglementare a avizat tarifele de tip Componenta de piață concurențială (CPC), care vor fi aplicate de furnizorii de ultima instanță  de la 01.01.2017, valoarea acestora fiind redusă față de valoarea tarifelor în vigoare în medie cu 1,6 % la nivel național.  Luând în considerare reducerea cu 6,47 % a tarifelor reglementate la energia electrică aplicate clienților casnici, precum și creșterea procentului de dereglementare la 80 % in semestrul I al anului 2017, conform calendarului de eliminare a  prețurilor reglementate la energia electrică convenit prin Foaia de parcurs din cadrul  Memorandumului de Înțelegere semnat cu organismele europene și internaționale, estimăm o scădere, per ansamblu, cu cca 1,9% față de anul 2016, a prețului mediu al energiei electrice furnizate clienților casnici începând cu data de 01.01.2017.
Direcţia comunicare, cooperare şi relaţia cu Parlamentul
București, 20 decembrie 2016.

